ہندوستان میں طوفان اور آسمانی بجلی گرنے سے 40 افراد ہلاک

شمالی ہندوستان کے کئی شہروں میں موسلا دھار بارش، طوفان اور آسمانی بجلی گرنے کے واقعات میں 40 سے زائدافراد ہلاک ہو گئے۔

خبر کا کوڈ: 1520

تاریخ: 30 May 2018 - 09:03

مقدس دفاع نیوز ایجنسی کی بین الاقوامی رپورٹر رپورٹ کے مطابق، ہندوستانی ریاستوں اتر پردیش، بہار اور جھاڑکھنڈ میں طوفانی بارشوں اور آسمانی بجلی کے گرنے واقعات میں 40 سے زائدافراد ہلاک اور 80 سے زائد زخمی ہو گئے۔ طوفان کے باعث مکانوں کی چھتیں اور دیواریں منہدم ہونے سے ہلاکتوں میں اضافہ ہوا۔ ہلاک اور زخمی ہونے والے افراد کو اسپتال منتقل کردیا گیا ہے۔

ناگہانی آفات سے نمٹنے والے ادارے انڈیا ڈیزاسٹر مینجمنٹ کے مطابق زیادہ تر ہلاکتیں آسمانی بجلی گرنے اور گھروں کی چھتیں منہدم ہونے سے ہوئیں، امدادی کام جاری ہے اور لوگوں کو محفوط مقام پر منتقل کیا جا رہا ہے جب کہ حکومت کی جانب سے ہلاک ہونے والے افراد کے لیے 4 لاکھ روپے فی کس امدادی رقم کا اعلان کیا گیا ہے۔

واضح رہے کہ رواں ماہ خراب موسم کے باعث ہندوستان میں 200 سے زائد ہلاکتیں ہوچکی ہیں جس میں 2 اور 3 مئی کی درمیانی شب آنے والے طوفان میں 134 افراد ہلاک جب کہ 9 اور 10 مئی کی درمیانی شب 18 افراد اور 14 مئی کو آنے والے طوفان اور بارش سے 51 افراد لقمہ اجل بن گئے تھے۔

محکمہ موسمیات نے موسم کی تبدیلی کے مزید ایک ماہ جاری رہنے کی پیش گوئی کی ہے۔

پیغام کا اختتام/